སྤྱི་ལོའི་དུས་རབས་༡༧པའི་ནང་ྋརྒྱལ་བ་སྐུ་ཕྲེང་དྲུག་པ་ཚངས་དབྱངས་རྒྱ་མཚོའི་སྐུ་དུས་སུ་ཆོས་སྲིད་ཀྱི་མཛད་དབར་དུ་སྤྲོ་གསེང་ལ་ཕེབས་པ་དང༌།མཛེས་ལྗོངས་ཀྱི་དབུས་སུ་གནས་པའི་མཚེའུའི་སྟེང་དུ་ཕོ་བྲང་ཐོག་བརྩེགས་གསུམ་ལྡན་ཞིག་གསར་སྐྲུན་མཛད་དེ་སྐུ་འཁོར་ཉུང་ཙམ་དང་བཅས་སྤྲོ་གསེང་ལ་ཡང་ཡང་ཕེབས་པས་སྐབས་དེར།ལྷ་ས་ལྷ་ས་སྐྱིད་པ།།དེ་ལས་ལྷ་ཀླུ་སྐྱིད་པ།།ལྷ་ས་ལྷ་ཀླུའི་བར་ལ།།རྫོང་རྒྱབ་ཀླུ་ཁང་སྐྱིད་པ།།ཞེས་པའི་དམངས་གཞས་དེ་ཡང་སྐབས་དེ་ནས་བྱུང་ཞིང༌།ལྷ་བཟང་ཁང་གིས་སྲིད་དབང་བཟུང་རྗེས་ྋརྒྱལ་བ་སྐུ་ཕྲེང་དྲུག་པ་ཚངས་དབྱངས་རྒྱ་མཚོ་མཆོག་ཆོས་སྲིད་ཀྱི་ཁྲི་ལས་ཕབ་སྟེ་སྐུ་འཁོར་བཅས་ལྷ་ཀླུར་བཞུགས་སུ་བཅུག་པ་དང༌།གཞན་ཡང་ལྷ་ཀླུ་དགའ་ཚལ་ནི་ལྷ་བཟང་གི་སྤྲོ་ཁང་ཡང་ཡིན་སྐད།